"Sonina dešća" (96 min) ==> na DVD pola SKI Budyšin
Słónco, woheń, wětr, zemja a woda wobstražuja naš swět. Ludźo na zemi pak su jara hrozni. Kradnu wšě pokłady zemje a zda so, zo su jim pjenjezy wjace hódne hač přećelstwo a lubosć. Je dałno hižo na času, čłowjekow za jich sebičnosć pochłostać. Tuž pósła słónco suchotu do kraja a po zemi chodźeše dešćownica (sonina dešća) - přewoblekana jako prošerka. Wona nětko rjadowaše, hdy a hdźe woda z njebja pada.
Runočasnje we wsy wulki kwas přihotuja. Nawoženja Juro pak njelubuje njewjestu Bety z piwowarca (z kotrejž chcedźa jeho starši woženić), ale chudu ćeledź Kwětušku. Přećiwo tutej lubosći pak je bohaty starosta a Jurowy nan Skupak. Sonina dešća zetka dobroćiwu Kwětušku a jej přirěčuje, zo ma spjelnić tři ćežke nadawki, jelizo ma so na zemi zaso dešćować ...
rěčna režija: Dr. Toni Bruk (Sorabia-Film-Studio)
přełožk do serbšćiny: Božena Braumanowa
"Karla a Katrina" (83 min) ==> na DVD pola SKI Budyšin
Karla a Katrina běštej jónu najlěpšej přećelce. Ale w poslednim času zajimuje so Katrina přeco bóle za hólcow, swój handy a hudźbu. Karla pak so dale nadźija, zo byštej zaso přećelce byłoj a přeprosy Katrinu na zhromadny dowol ze swójbu. Krótko do wotjězda Katrina woprawdźe přińdźe! Cyle zbožowna ma so Karla při wšěm po woli přećelki. To Katrinu zatrašnje myli a prózdniny bywaja za nju dźeń a wostudliwiše ... doniž njezeznajetej Jonasa, hólca ze susodneje wjeski, do kotrehož so Karla zalubuje. Přećelstwo holcow so znowa pruwuje. Hač přetraje wšě zadźěłki a napjate dyrdomdeje?
Jara žiwy a pisany swójbny film, kotryž wobjednawa temy kaž přećelstwo, prěnju lubosć a swójbne žiwjenje.
Za přihladowarjow wot 8 lět, Danska 2009, kinowy film (83 min), režija: Charlotte Sachs Bostrup, přełožk do serbšćiny: Lubina Hajduk-Wjelikowičowa, rěčna režija serbsce: Michaela Hrjehorjowa
synchronizacija: Michał Cyž, Jonas Šołta - SAEK Budyšin 2012
“Sedmy rapak” - prěni serbski siluetowy animaciski film (60 min) ==> DVD pola DOMOWINA e.V.
Produkciju přewza firma mediahausKreischa pod nawodom dr. Hansjörga Herrmanna w kooperaciji z Domowinu – Zwjazkom Łužiskich Serbow z.t. jako wudźěler nadawka. Synchronizowany bu film w hornjoserbskej a delnjoserbskej rěči. Wo přełožk stej so postarałoj Lubina Hajduk-Veljkovićowa do hornjoserbšćiny a Helga Uhlherrowa + do delnjoserbšćiny. Jako młodeho Krabata słyšiće Alojsa Šołtu z Koćiny w hornjoserbšćinje a Maksimilijana Hasackeho z Choćebuza w delnjoserbšćinje. Rěčnu režiju měještej Marja Krawcec a Christa Elina na starosći. Techniske přesadźenje wobstaraštaj Michał Cyž a Florijan Jurenc w rěčnym nahrawanskim studiju Serbskeho wukubłanskeho a wupruwowanskeho kanala (SAEK) w Budyšinje.
"Kak to jenož přetraju" (90 min) ==> na DVD pola SKI Budyšin
Rosa – 15lětna holca, kotraž je na najlěpšim puću, so dorosćena stać – ma problemy. Staršej staj so dźěliłoj, mać ma noweho muža a Rosa k tomu hišće małkeho połbratra Abelčika. Tomu so přidruži, zo chce mać přećahnyć. Zwučeny socialny wobswět Rosy je z tym fuk, wona dyrbi sebi – chcyjo-nochcyjo – tež nowych přećelow namakać. Jeje najnowši konik je grafiti, jeje nowy wučer – do kotrehož je so njesměrnje zalubowała – je homosexualny. Jeje nowa přećelka chodźi po wobchodach kradnyć, frizer je heroiskej Rosy wjacore tuby čerwjeneje barby do włosow spraskał, a rjany pearcing nad brjowku je sej k tomu tež hišće sčinić dała ... A je nimale bjez dźiwa, zo znaje Rosu tež hižo policija. Haj, žiwjenje młodostnych njeje runjewon jednore. Hdyž znajmjeńša starši njebychu tak napinacy byli … "Mój Božo, kak to jenož přetraju ???"
Holandski film synchronizowaše serbska filmowa firma Sorabia-film-studio Budyšin w nadawku Załožby za serbski lud.
"Gilles" - belgiski hrajny film (85 min) ==> na DVD pola SKI Budyšin
Kóždy kónc tydźenja přiwyskuja tysacy hordych a napjatych nanow swojim kopańcu hrajacym synam. Při tym rozsudy sudnika jara dokładnje wobkedźbuja a wótře komentuja. Jedyn z nich je Bert, kotryž chcyše so jako młodźenc sam z profijom stać, štož pak so jemu njeporadźi. Jeho 12-lětny syn Gilles, jara wobdarjeny a zahority kopar, soni tohorunja wo tym, jónu jako „Čerwjeny čert“ w narodnym mustwje sobu hrać. Zo by so són spjelnił, trenuje nan wšědnje jara zaměrnje ze swojim synom. Cyle njejapcy pak so žiwjenje hólca změni. Za młodeho koparja započina so ćežki čas. Gilles dyrbi wuknyć so rozžohnować, tež wot swojich koparskich sonow …
„Gilles“ je jara čućiwy, wuběrnje hraty dźěćacy film, kotryž wobjednawa temy kaž smjerć, lubosć, přećelstwo a pytanje za swójskim žiwjenskim pućom. Na Mjezynarodnym dźěćacym festiwalu 2006 w Kamjenicy wuznamjeni so film z třomi mytami, mjez druhim z mytom mjezynarodneje dźěćaceje jury.
Dźěčacy hrajny film "RUUDI" (90 min) ==> na DVD pola SKI Budyšin
Estniski dźěčacy film Ruudi jedna wo hólčecu, kotryž pyta noweho nana, zo by z nim zhromadnje na prawej wikingerskej wódźi jědź mohł. Zhromadnje ze swojej přećelku Viku přewjedźe "prěnje wubědźowanje wo papu" a dožiwi najwšelakoriše dyrdomdejstwa. Synchronizował je so film z 20 hrajerjemi serbskeje lajskeje dźiwadłoweje skupiny Chróšćicy a dalšimi serbskimi młodostnymi a dźěčimi. Rěčnu režiju wjedźeštaj Božena Braumanowa a Michaela Rjehorjowa wot Rěčneho centruma Witaj (RCW). Wo techniske přesadźenje tuteho pilotneho projekta postara so SAEK Budyšin (Franc Šołta a Michał Cyž). Synchronizacija traješe nimale cyłe lěto, a tuž so jara wjeselimy, zo wudaše so lětsa naš prěni serbsce synchronizowany dźěčacy hrajny kinofilm RUUDI z podpěru Załožby za serbski lud jako DVD.
W ramiku mediopedagogiskich projektow synchronizuje Rěčny centrum Witaj RCW zhromadnje z SAEK Budyšinom kinowe filmy do serbskeje rěče. K tomu pytamy stajnje zajimowanych młódšich kaž tež staršich rěčnikow, režiserow a zwukotechnikarjow.
Krótkofilm "ROBODAD"
Robodad je 8 min krótkofilm, kotryž zaběra so z tematiku parkinson chorosće - synchronizowany wot "B-šulerjow" ze srjedźneje šule Slepo w ramiku prózdninskeho campa 2009 w Njeswačidle. Hlej k tomu tež wideopřinošk pod Youtube
Film móžeće sebi přez Rěčny centrum Witaj abo SAEK Budyšin (bautzen@saek.de) za njekomercielne abo šulske předstajenja bjezpłatnje wupožčić. W ramiku mediopedagogiskich projektow synchronizuje Rěčny centrum Witaj RCW zhromadnje z SAEK Budyšinom kinowe filmy do serbskeje rěče.
glg_Latn szl_Latn ces_Latn ita_Latn als_Latn glg_Latn szl_Latn bos_Latn ces_Latn szl_Latn glg_Latn szl_Latn glg_Latn szl_Latn szl_Latn glg_Latn szl_Latn szl_Latn glg_Latn szl_Latn ces_Latn pol_Latn pol_Latn szl_Latn